b'\n_START_ARTICLE_\nSivi \xc4\x8dmrlj\n_START_SECTION_\nOpis\n_START_PARAGRAPH_\nSivi \xc4\x8dmrlj je majhna vrsta, saj matice dose\xc5\xbeejo v dol\xc5\xbeino le med 16 in 18\xc2\xa0mm, delavke pa le med 10 in 15\xc2\xa0mm. Osnovna barva telesa je bledo rumenkasta, preko oprsja se vle\xc4\x8de pre\xc4\x8dna temna proga, preko zadka pa dve. Konica zadka je oran\xc5\xbene barve._NEWLINE_Sivi \xc4\x8dmrlj leta med aprilom in septembrom in je hiter letalec. Matica se spomladi prebudi iz hibernacije in za\xc4\x8dne iskati mesto za gnezdo, ki ga obi\xc4\x8dajno za\xc4\x8dne graditi na tleh ali tik pod zemeljsko povr\xc5\xa1ino. Pogosto uporabi opu\xc5\xa1\xc4\x8dene mi\xc5\xa1je ali voluharjeve rove. Do poletja je v gnezdu \xc5\xbee do 100 delavk, ki nabirajo hrano na okoli 10\xc2\xa0km\xc2\xb2 veliki povr\xc5\xa1ini._NEWLINE_Sivi \xc4\x8dmrlj se zadr\xc5\xbeuje na travnikih, kjer delavke nabirajo nektar in cvetni prah. Najpogosteje obiskujejo rastline s cevastimi cvetovi. Najpomembnej\xc5\xa1e hranilne rastline so glavinci, \xc4\x8di\xc5\xa1ljak, detelja, gra\xc5\xa1ica, rde\xc4\x8da zobnica ter ozkolistna nokota._NEWLINE_Sivega \xc4\x8dmrlja ogro\xc5\xbea izguba naravnega okolja ter intenzivno kmetijstvo, zaradi \xc4\x8desar populacija v Evropi upada. Na Irskem je postal celo ogro\xc5\xbeena vrsta.'